拍手行
作者：王柏
朝代：宋

paragraphs: 五雲縹緲護天關，轝金輦寶來如山。
上有封題三道印，多是中朝清要官。
一膏一縷盡民命，荆箠新痕蝕舊瘢。
東麾西節步霄漢，公私赤立生意慳。
年穀豐時無蓋藏，那禁水旱相摧殘。
黄馘槁項卧溝壑，獾奴狼子生狂貪。
輟耕太息鴻鵠志，乘牛讀史需時艱。
忽如妖禽嘯清曉，泥丸初不勞驚彈。
何人把玩張聲勢，直令聚蚋奔醯酸。
竹兵烏合本兒戲，伍籍久蠹心先寒。
吁嗟身世狹於掌，北望神京雙淚潸。
國家有紀誰敢犯，濟彼德惠防民姦。
何曾假借污暴手，病入心膂何時安。
堂堂正氣不久熄，自古東南多造端。
誰出華山拍手笑，袖中三尺山河寬。